ആമിന കൊലക്കേസ്! തുടരന്വേഷണം ക്രൈംബ്രാഞ്ചിന് കോതമംഗലം: പിണ്ടിമന പഞ്ചായത്തില് അയിരൂര്പാടം സ്വദേശിനി ആമിന കൊലപാതക കേസിന്റെ തുടരന്വേഷണം ക്രൈം ബ്രാഞ്ചിന് കൈമാറിയതായി ആന്റണി ജോണ് എംഎല്എ അറിയിച്ചു. അയിരൂര്പാടം സ്വദേശിനി പാണ്ട്യാര്പ്പിള്ളില് പരേതനായ അബ്ദുള് ഖാദറിന്റെ ഭാര്യ ആമിന 66 കഴിഞ്ഞ മാര്ച്ച് ഏഴിനാണ് പാടത്ത് പുല്ല് മുറിക്കാന് പോയപ്പോള് പട്ടാപ്പകല് കൊല്ലപ്പെട്ടത്. നിശ്ചിത സമയം കഴിഞ്ഞിട്ടും തിരിച്ചെത്താത്ത ആമിനയെ അന്വേഷണത്തിനൊടുവില് സമീപത്തെ കൈത്തോട്ടില് മരിച്ച നിലയില് കണ്ടെത്തുകയായിരുന്നു. സ്വര്ണാഭരണങ്ങള് അപഹരിക്കപ്പെട്ടിരുന്നു. നാടിനെ നടുക്കിയ സംഭവത്തില് കോതമംഗലം പോലീസ് കേസ് രജിസ്റ്റര് ചെയ്ത് അന്വേഷണം ആരംഭിച്ചെങ്കിലും കുറ്റവാളികളെ കണ്ടെത്താന് കഴിയാത്ത സാഹചര്യത്തില് അന്വേഷണം ക്രൈംബാഞ്ചിനെ ഏല്പ്പിക്കണമെന്ന ആവശ്യം ശക്തമായിരുന്നു. ക്രൈംബ്രാഞ്ച് ഡിവൈഎസ്പി വൈ.ആര്. റസ്റ്റമിനാണ് അന്വേഷണ ചുമതല.